Britta Schall Holberg (V), 2006-04-25:
Mere end bare en opfølgning er dette lovforslag snarere en naturlig konsekvens af, hvad Folketinget vedtog for snart en måned siden.
Forslaget fremsættes netop nu, sådan at indførelsen af de nye regler kan ske samtidig i folkeskolen, i de frie grundskoler og på efterskolerne.
Forslaget vil sikre, at de regler om obligatoriske afgangsprøver for elever i folkeskolen, der vedtoges i marts, også kan blive gældende for elever i de frie skoler, som altså både omfatter frie grundskoler, efterskoler, husholdningsskoler og håndarbejdsskoler.
At sikre, at elevernes konkrete udbytte af undervisningen på landets frie skoler er en adgangsgivende afgangsprøve nøjagtig som på landets folkeskoler, er efter Venstres opfattelse vigtigt for, at de frie skoler fortsat skal kunne fungere som kompetente alternativer til den danske folkeskole.
Det er vigtigt, at de kan det.
Mange af landets frie grundskoler, efterskoler osv. eksisterer på et andet værdigrundlag end det, der gør sig gældende for den danske folkeskole.
Denne danske tradition for frie skoler er i høj grad med til at sikre og bevare en mangfoldighed på uddannelsesområdet, som vi både kan og bør være stolte af i vores land.
Men lige så meget som vi skal værne om denne mangfoldighed og undervisningsmæssige frihed, skal vi samtidig af hensyn til eleverne sikre, at de frie skoler leverer den samme vare som folkeskolen.
I Venstre mener vi, at det er vigtigt at kunne give både forældre og elever denne garanti.
Når jeg nu siger »på samme måde«, så nuancerer forslaget jo alligevel til fordel for de frie skoler.
At indføre ens regler for alle frie skoler vil ikke være hensigtsmæssigt, idet reglerne for visse skoler ikke ville være forenelige med de frie skolers grundlæggende frihed til at tilrettelægge og give en undervisning, der er i overensstemmelse med denne overbevisning.
Derfor indebærer lovforslaget da også, at elever i de frie skoler, der giver undervisning på 9. klassetrin, skal aflægge hele folkeskolens afgangsprøve, medmindre – og læg nu mærke til det – skolerne har meddelt Undervisningsministeriet, at de ikke ønsker at afholde afgangsprøver.
Der vil derudover gælde specielle regler, hvad angår prøver i både historie og kristendomskundskab, og det bliver dermed fortsat op til den enkelte skole at vurdere, om det er i overensstemmelse med dens værdigrundlag at tilrettelægge undervisningen i disse fag, så den fører frem til prøver i fagene.
Lovforslaget tager også hensyn til de undtagelsesmuligheder, som Det Centrale Handicapråd har påpeget nødvendigheden af, sådan at det i lighed med i folkeskolen kommer til at gælde for de frie skoler, at der kan tages hjælpemidler i brug, så også de handicappede kan få lettere ved at klare disse prøver.
Jeg vil godt nævne her til allersidst, at jeg synes, vi skal drøfte, om vi ikke i højere grad end at fritage de handicappede fra prøverne skulle undersøge alle de muligheder, der overhovedet er for at hjælpe elever med forskellige handicap igennem til alligevel at kunne tage en prøve.
Jeg er nemlig ikke sikker på, at det er til gavn for dem at komme ud af skolen med et bevis, hvor der står, at de ikke har været i stand til at tage en prøve.
Det synes jeg vi skal drøfte under udvalgsbehandlingen.
Venstre kan støtte dette forslag, som vi synes er en god mulighed også for de frie skoler til at få disse obligatoriske prøver, men de kan altså også vælge dem fra.